O‘ZBEKISTON RESPUBLIKASI TENNISNI RIVOJLANTIRIShNI QO‘LLAB-QUVVATLASh JAMG‘ARMASINI TAShKIL ETISh TO‘G‘RISIDA

O‘zbekistonda tennisning ommaviyligi va mashhurligini, salomatlikni mustahkamlashda uning muhim o‘rin tutishini, xalqaro maydonda sport aloqalarini kengaytirishdagi keng imkoniyatlarini hisobga olib va uni yanada rivojlantirish maqsadida Vazirlar Mahkamasi qaror qiladi:
 1. O‘zbekiston Respublikasi Davlat jismoniy tarbiya va sport qo‘mitasi, O‘zbekiston Kasaba uyushmalari Federatsiyasi Kengashi, O‘zbekiston Respublikasi yoshlarining “Kamolot” jamg‘armasi, respublika Tennis federatsiyasi va boshqa manfaatdor tashkilotlarning O‘zbekiston Respublikasi Tennisni rivojlantirishni qo‘llab-quvvatlash jamg‘armasini hamda Qoraqalpog‘iston Respublikasida, barcha viloyatlarda va Toshkent shahrida uning bo‘limlarini tashkil etish to‘g‘risidagi taklifi qabul qilinsin.
 2. Quyidagilar Tennisni rivojlantirish jamg‘armasining asosiy vazifalari etib belgilansin:
 korxonalarda, o‘quv yurtlarida va maktablarda, sport jamiyatlarida, shuningdek, aholi yashash joylarida tennis bilan shug‘ullanish uchun moddiy-texnika bazani mustahkamlashga har tomonlama ko‘maklashish;
 yoshlar, ishchilar, xizmatchilar, talabalar, maktab o‘quvchilari aholining boshqa toifalarini sportning ushbu turi bilan shug‘ullanishga jalb qilish, sanoat korxonalari, o‘quv yurtlari, sport jamiyatlari, tashkilotlarda tennis bilan shug‘ullanish bo‘yicha musobaqalar tashkil etish, mahalliy, mintaqaviy va respublika musobaqalari o‘tkazish, yetakchi va istiqbolli sportchilarni xalqaro musobaqalarda faol qatnashtirish;
 iqtidorli bolalarni bolalar-o‘smirlar sport maktablarining tennis bo‘limlariga qabul qilish uchun aniq maqsadni ko‘zlab izlash va tanlash hamda eng istiqbolli bolalarni eng yaxshi xalqaro tennis maktablariga yuborish;
 zaxira va xalqaro turnirlar uchun yuqori klassli tennischilar tayyorlash maktablari tashkil etish. 
 3. Ma’lumot uchun qabul qilinsinki:
 Jamg‘arma yuridik shaxs huquqiga ega bo‘lgan, o‘z faoliyatini mustaqil amalga oshiradigan, barcha yuridik va jismoniy shaxslar, shu jumladan, xorijiy fuqarolar, tashkilotlar, firmalar va uyushmalar uchun ochiq bo‘lgan, ularning badallari va boshqa pul tushumlari hisobiga ta’minlanadigan, o‘zini o‘zi boshqaradigan, o‘zini-o‘zi mablag‘ bilan ta’minlaydigan, Hukumatga qarashli bo‘lmagan jamoat tashkiloti hisoblanadi;
 O‘zbekiston Respublikasi Tennisni rivojlantirishni qo‘llab-quvvatlash jamg‘armasi boshqaruvining yuqori organi konferensiya hisoblanadi;
 konferensiyalar orasidagi davrda Tennisni rivojlantirishni qo‘llab-quvvatlash jamg‘armasini boshqarishni konferensiya tomonidan saylanadigan kengash amalga oshiradi.
 4. O‘zbekiston Respublikasi Tennisni rivojlantirishni qo‘llab-quvvatlash jamg‘armasining tuzilmasiga ilovaga muvofiq rozilik berilsin.
 5. Vazirlar Mahkamasining zaxira jamg‘armasidan O‘zbekiston Respublikasi Tennisni rivojlantirishni qo‘llab-quvvatlash jamg‘armasiga 50 mln. so‘m ajratilsin.
 O‘zbekiston Respublikasi vazirliklari, davlat qo‘mitalari, uyushmalari, konsernlari, kompaniyalari, korxonalari, xo‘jaliklari va tashkilotlari Tennisni rivojlantirishni qo‘llab-quvvatlash jamg‘armasining Ustavda ko‘rsatilgan o‘z vazifalarini amalga oshirishida unga moliyaviy va amaliy yordam ko‘rsatsinlar.
 6. Adliya vazirligi Tennisni rivojlantirishni qo‘llab-quvvatlash jamg‘armasi Ustavini belgilangan tartibda ro‘yxatdan o‘tkazsin.
 7. Tennisni rivojlantirishni qo‘llab-quvvatlash jamg‘armasiga notijorat tashkilotlar uchun amaldagi qonunchilikda belgilangan soliq imtiyozlari tatbiq etilsin.
 Tennis klublarini budjetga to‘lanadigan soliqlarning barcha turlaridan 5 yil muddatga ozod qilinsin. Ushbu mablag‘ tennisni rivojlantirishga yo‘naltirilsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari A.A. Azizxo‘jayev, M.Z. Usmonov va O‘zbekiston Tennis federatsiyasi raisi R.R. Inoyatov zimmasiga yuklansin.
 (Ijro etuvchi apparat shtati — 15 nafar)